Epikteto

Epikteto, (; , Epíktētos ; -135) filosofo estoiko nabarmena izan zen. Frigiako Hierapolisen esklabo jaioa, Erroman bizi izan zen. Bertan, estoikoen doktrina hartu eta askatasuna lortu ondoren, Greziako Nikopolis hirira erbesteratu behar izan zuen. Bertan, eskola estoiko bat sortu eta zuzendu zuen, hil zen arte. Filosofia bizimodu bat dela irizten zuen eta horrela, bere irakaspen gehienek bizitzan nola jokatu behar den erakusten dute. Historian zehar, eta baita gaur egun ere, garrantzi handiko pentsalaria izan da etika arloan.

Biografia 

Epikteto grezierazko epiktetos (euskaraz, erosi berria) hitzetik datorrelarik, bere benetako izena ez da ezagutzen. Neronen liberto eta idazkaria zen Epafroditoren esklabo izan zen gaztetan eta horrela Musonio Rufo filosofo estoikoaren irakaspenak jaso zituen. Hanketan ezindua zela jakina da . Askatasuna lortu eta filosofia irakasten hasi zen Erroman bertan. 93-94 urtetan kanporatua izan zen Domizianoren aginduz, aurrena Erromatik eta geroago Italiatik ere. Epiroko Nikopolis hirira erbesteratu eta bertan filosofia eskola bat sortu zuen. Arriano Nikomediakoa edo Flabio Arriano bere ikasle izan zen eta berari zor zaizkio Epiktetori buruz lehenengo iturri moduan ezagutzen diren idaki bakarrak: Hitzaldiak eta Enkhiridion edo Eskuliburua izeneko lanak. Bere eskolak pizgarriak ziren eta Hadriano enperadorea bera etorri omen zen Epikteto ezagutu eta bere irakaspenak jasotzera. Apaltasun handiz bizi izan zen, ondasun materialik gabe. Zaharretan, abandonaturiko haur bat hartu eta hezi zuen, emakume baten laguntzaz.

Lanak 

Bi dira Epiktetori zor zaizkio lanak: Hitzaldiak (grezieraz idatzia jatorrian: Διατριβαί edo Diatribai) eta Eskuliburua (grezieraz idatzia jatorrian, Εγχειρίδιον edo Enkhiridion). c. 108. urtean Epiktetoren ikasle izan zen Flavio Arriano da bi lan hauen idatzizko egilea, Epiktetok emandako lezioetan oinarritzen baitira biak. Lehenengo idatziriko Diatribai delakoak luze eta zabal azaltzen du Epiktetoren pentsaera, baina maisuaren eta ikasleen eztabaida moduan, Epiktetoren eta estoikoen pentsaera sistematikoki azaldu gabe. Enkhiridion, berriz, Diatribai edo Hitzaldiak liburu sortaren hautaketa bat da. Arrianoren beraren hitzetan, liburuetan Epiktetoren ikasbideak literalki azaltzen badira ere, batzuen iritzietan, Arrianoren beraren lana nabarmena da, literatura estilo landua ikusirik. Bi liburuek egitura berdina dute: irrikiaren diziplinaz aritzen dira lehendabizi, jokaeraren diziplinarekin jarraitu eta zentzutasunaren diziplinarekin bukatzen dute.

Oharrak eta erreferentziak

Kanpo loturak 

 (Euskaraz) Enkhiridion (eskuliburua) Epikteto https://webargitalpena.adm.ehu.es/listaproductos.asp?arbol=01&IdTopics=010110
  Epicteto y su filosofía. Manual de Epicteto (Enquiridión)., La editorial virtual webgunean.
  "Epictetus", The Internet Encyclopedia of Philosophy webgunean.

Filosofo estoikoak
Filosofo moralak
Antzinako Erromako filosofoak
Esklaboak
I. mendeko filosofoak
Bizitzaren filosofia
Gogamenaren filosofoak